Əbu Yalə əl-Mövsili

Əbu Yalə Əhməd ibn Əli ibn əl-Müsənna ət-Təmimi əl-Mövsili (; ) — hədis alimi.

 Bioqrafiyası 
Hicri 210-cu (826) ildə Mosulda doğulub. Atası Əli ibn əl-Müsənna mühəddis, dayısı Məhəmməd ibn Əhməd ibn Əbül-Müsənna hədis hafizi olub. Bu səbəblə çox kiçik yaşlarından hədis öyrənməyə başlamış və bir çox alimlə görmüşdür. Bağdad, daha sonra Bəsrə, Əbadan, Əhvaz kimi şəhərlərə elmi səfərlər edib. Əbu Züra ər-Razi ilə dost olub, Əhməd ibn Hənbəllə birlikdə Əli ibn Cəddən hədis rəvayət edib. Yəhya ibn Main, Əli ibn Mədini, Osman ibn Əbu Şeybə, Xəlifə ibn Xəyyat, Əbu Heysəmə Züheyr ibn Hərb kimi mühəddislərə tələbəlik edib. Ona da Nəsai, İbn Hibban, Əbül-Fəth əl-Əzdi, Təbərani, Əbu Bəkr Əhməd əl-İsmayıli, İbn Ədi, İbnüs-Sünni və Əbüş-Şeyh kimi mühəddislər tələbəlik ediblər. O, fiqhdə Əbu Hənifənin görüşlərini mənimsəmiş, hənəfi fiqli ilə bir xeyli maraqlanmışdır. Əbu Yalə hicri 307-ci (919) ildə Mosulda vəfat etmiş və orada dəfn edilmişdir. Deyilənə görə, həmin gün şəhər əhalisi dükanlarını bağlamış və onun cənazəsində iştirak etmişlər. İbn Hibban, Darəqutni, Hakim və Zəhəbi onun "etibarlı" bir alim olduğunu söyləyiblər.

 Əsərləri 

 əl-Müsnəd. Əsər Xorasanda böyük rəğbət görmüşdür. Əsəri İbnül-Muqri əl-İsfahani rəvayət etmişdir.
 əl-Mucəm. Bu əsəri Hüseyn Səlim Əsəd tərəfindən nəşr olunmuşdur (Beyrut 1989).
 əl-Məfərid. Əsəri əl-Məfərid ən Rəsulillah səlləllahu əleyhi və səlləm də adlandırırlar. Əsər özündə 114 hədisi ehtiva edir (Dəhiyə 1985).

 İstinadlar 

Kateqoriya:Sünni imamları
Kateqoriya:Sünni müsəlman İslam alimləri
Kateqoriya:Sünni hədis topluları
Kateqoriya:Hədis alimləri
Kateqoriya:Hədis alimləri
Kateqoriya:Ravilər